Alberto Contador

| Alberto Contador |
| --- | --- |

Henkilötiedot
Koko nimi:  Alberto Contador Velasco
Syntynyt: 6. joulukuuta 1982 (ikä 41)
Kansalaisuus:   Espanja
Pyöräilijä
Lempinimi:  Kirjanpitäjä
Pituus:  176 cm
Paino:  62 kg
Joukkue:  lopettanut
Laji:  maantie
Rooli:  ajaja
Ajajatyyppi:  mäkimies, yleisajaja
Ura
Ammattilaisjoukkue(et)
2003–2006 2007 2008–2010 2011–2016 2017:  Liberty Seguros Discovery Channel Astana Team Saxo-Tinkoff / Tinkoff Trek-Segafredo
Suurimmat voitot
 Ranskan ympäriajo 2007 ja 2009, 3 etappia Italian ympäriajo 2008, 2015 Espanjan ympäriajo 2008, 2012 ja 2014, 6 etappia Pariisi–Nizza-ajo 2007, 2010 Baskimaan ympäriajo 2008, 2009, 2014, 2016 Tirreno–Adriatico 2014 Setmana Catalana 2005 Vuelta a Castilla y León 2007, 2008, 2010 Vuelta a Burgos 2016  Espanjan aika-ajomestaruus 2009 
 Tiedot päivitetty: 12. syyskuuta 2017 
Aiheesta muualla
albertocontador.org
  [ Muokkaa Wikidatassa ]   
Alberto Contador Velasco (s. 6. joulukuuta 1982 Pinto, Madridin maakunta, Espanja) on espanjalainen maantiepyöräilijä. Contador on vuosien 2007 ja 2009 Ranskan ympäriajon, vuosien 2008, 2012 ja 2014 Espanjan ympäriajon sekä vuosien 2008 ja 2015 Italian ympäriajon kokonaiskilpailun voittaja.
Contador aloitti ammattilaisuransa vuonna 2003 espanjalaisessa Once-Eroski-tallissa sellaisten tunnettujen pyöräilijöiden kuin Joseba Beloki ja José Azevedo kanssa. Läpilyöntivuotenaan 2007 Contador polki yhdysvaltalaisessa Discovery Channel -tiimissä, mutta siirtyi sen jälkeen Astanan miehistöön. Kausilla 2011–2016 hän edusti tallia, joka viimeksi tunnettiin nimellä Tinkoff. Viimeisen ammattilaiskautensa 2017 hän ajoi Trek-Segafredo-joukkueessa. Hän on 176 senttimetriä pitkä ja painoa hänellä on 65 kilogrammaa.
Vuonna 2006 Contadorin nimi liitettiin espanjalaiseen dopingvyyhteen Operaatio Puertoon hänen ajaessaan Liberty Seguros -tallissa, mutta espanjalainen todettiin myöhemmin samana vuonna syyttömäksi. Syyskuussa 2010 Contador kertoi doping-näytteestään löytyneen kiellettyä klenbuterolia. Espanjan pyöräilyliitto antoi hänelle 26. tammikuuta 2011 vuoden kilpailukiellon, jonka seurauksena hän olisi menettänyt El Pais -lehden mukaan myös vuoden 2010 Ranskan ympäriajon voittonsa. Espanjan pyöräilyliitto kuitenkin vapautti Contadorin kilpailukiellosta valituksen jälkeen 15. helmikuuta. Urheilun kansainvälinen vetoomustuomioistuin, CAS, päätti helmikuussa 2012 antaa Contadorille takautuvasti kahden vuoden kilpailukiellon. Hän menetti Ranskan ympäriajon 2010 ja Italian ympäriajon 2011 voittonsa, samoin kaikki muut tuloksensa Ranskan ympäriajosta 2010 alkaen..
Contadoria pidetään yhtenä lahjakkaimpana espanjalaispyöräilijänä sitten Miguel Indurainin. Huikeana mäkimiehenä tunnettu Contador on varsin hyvä myös aika-ajossa, ja hän on voittanut muun muassa Espanjan aika-ajomestaruuden. Contador on menettänyt yhdestä sormestaan ylemmän nivelen kohdalta palan, kun hän yritti vauhdissa korjata matkamittarinsa anturia, mutta huonoksi onneksi sormi joutui pinnojen väliin. Contadorilla todettiin vakava verihyytymä aivoissa vuonna 2004, mutta leikkaus pelasti hänet. Seitsemän kuukauden sairausloman jälkeen espanjalainen otti uransa ensimmäisen suuren voiton Tour Down Under -etappikilpailussa Australiassa viemällä 5. osuuden voiton tammikuussa 2005.